Tarybos Reglamentas (EEB) Nr. 1638/87
1987 m. birželio 9 d.
nustatantis mažiausią žydriesiems merlangams žvejoti naudojamų pelaginių tralų tinklo akies dydį toje akvatorijos, kuriai taikoma Konvencija dėl būsimo žvejybos daugiašalio bendradarbiavimo Atlanto šiaurės rytuose, dalyje, kuri yra už jūrų vandenų, priklausančių šios konvencijos susitariančiųjų šalių žvejybos jurisdikcijai
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. sausio 25 d. Tarybos reglamentą (EEB) Nr. 170/83, nustatantį Bendrijos žvejybos išteklių išsaugojimo ir valdymo sistemą [1], ypač į jo 11 straipsnį,
atsižvelgdama į Komisijos pasiūlymą,
kadangi pagal Reglamento (EEB) Nr. 170/83 2 straipsnį išsaugojimo priemones, reikalingas to reglamento 1 straipsnyje nustatytiems tikslams pasiekti, Taryba turi parengti atsižvelgdama į turimas mokslo žinias;
kadangi Sprendimu 81/608/EEB [2] buvo patvirtinta Konvencija dėl būsimo žvejybos daugiašalio bendradarbiavimo Atlanto šiaurės Rytuose (toliau - Konvencija); kadangi ji įsigaliojo 1982 m. kovo 17 d.;
kadangi 1986 m. lapkričio 20 d. pagal Konvenciją įsteigta komisija priėmė rekomendaciją dėl mažiausio žydriesiems merlangams žvejoti naudojamų pelaginių tralų tinklo akies dydžio toje Konvencijos akvatorijos dalyje, kuri yra už zonų, priklausančių šios Konvencijos susitariančiųjų šalių žvejybos jurisdikcijai, ir ši rekomendacija nuo 1987 m. vasario 7 d. Bendrijai tapo privaloma;
kadangi Bendrija dabar turi imtis priemonių siekdama užtikrinti, kad Bendrijos laivai įgyvendintų tą rekomendaciją,
PRIĖMĖ ŠĮ REGLAMENTĄ:
1 straipsnis
1. Laivams, plaukiojantiems su valstybės narės vėliava arba registruotiems valstybėje narėje, draudžiama naudoti pelaginius tralus, kurių tinklo akies dydis yra mažesnis kaip 35 milimetrai, žvejojant žydruosius merlangus toje Konvencijos akvatorijos dalyje, kuri yra už jūrų vandenų, priklausančių šios Konvencijos susitariančiųjų šalių žvejybos jurisdikcijai.
Akvatorija, kuriai taikoma Konvencija, yra apibrėžta Reglamento (EEB) Nr. 1899/85 [3] priede.
2. Laivas yra laikomas žvejojančiu žydruosius merlangus, jei jame esantis žydrųjų merlangų kiekis sudaro daugiau kaip 50 % bendro žydrųjų merlangų ir kitų laive esančių žuvų rūšių kiekio svorio.
Pelaginis tralas yra traukiamasis tinklas, skirtas gaudyti žuvų rūšims, kurios būriuojasi viduriniuose vandens lygiuose, įskaitant netoli paviršiaus esančius vandenis.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksmeburge, 1987 m. birželio 9 d.
Tarybos vardu
Pirmininkas
H. De Croo
[1] OL L 24, 1983 1 27, p. 1.
[2] OL L 227, 1981 8 12, p. 21.
[3] OL L 179, 1985 7 11, p. 2.
--------------------------------------------------